PRIENŲ R. JIEZNO GIMNAZIJOS

METŲ VEIKLOS ATASKAITA

VADOVO PRANEŠIMAS

Jiezno gimnazija (toliau – Gimnazija) 2023–2024 mokslo metus pradėjo turėdama 228 ugdytinius. 2023 m. gruodžio 31 d. duomenimis, ugdytinių skaičius beveik nepasikeitė: 179 mokinys (13 klasių komplektų), 19 priešmokyklinio ugdymo grupės vaikų (1 mišri priešmokyklinio ugdymo grupė), ir 31 Ikimokyklinio ugdymo skyriaus (toliau – Skyrius) ugdytiniai (2 grupės). Ketvirti metai Gimnazijoje ugdytinių skaičius nesumažėjo (paveikslėlyje pateikiamas kasmetinis ugdytinių skaičius gruodžio 31 d. duomenimis): 1 pav. Jiezno gimnazijos ugdytinių skaičiaus palyginimas pagal metus Apie pusei ugdytinių (50,78 proc.) skiriamas nemokamas maitinimas (skirta 98). Šiek tiek didėja mokinių, turinčių specialiųjų ugdymosi poreikių (2023–2024 m. m. – 13,97 proc.; 2022–2023 m. m. šie mokiniai sudarė 11,41 proc.): pagal pritaikytas programas gimnazijoje mokosi 22 mokiniai, pagal individualizuotas programas – 3 mokiniai. Lyginant su ankstesniais mokslo metais, sumažėjo pavežamų mokinių skaičius – 63 (2022 m. buvo pavežami 75 ugdytiniai; 2021 m. – 82 ugdytiniai). Gimnazijoje veikia 1 pailgintos mokymosi dienos grupė (ją lanko 27 pradinių klasių mokiniai). Dirba 59 darbuotojai (5 daugiau nei prieš metus), iš kurių 30 mokytojų, 9 pagalbos mokiniui specialistai, bibliotekininkė, 3 administracijos vadovai, vyr. buhalterė bei 15 aptarnaujančio personalo darbuotojų. Gimnazija iš viso turi 56,78 etato (vidutiniškai po 0,96 etato vienam darbuotojui): ikimokyklinio, priešmokyklinio, bendrojo ir meninio ugdymo mokytojų apskaičiuota 26,38 etato; ugdymo procesui organizuoti ir valdyti – 2 etatai; švietimo pagalbai teikti – 8,45 etato ir kitų pareigybių – 19,95 etato.

STRATEGINIŲ VEIKLOS TIKSLŲ ĮGYVENDINIMAS

Prienų r. Jiezno gimnazijos 2022–2024 m. strateginis planas parengtas ir, suderinus su Prienų rajono savivaldybės administracijos direktoriumi, patvirtintas 2022 m. gegužės 10 d. direktoriaus įsakymu Nr. (1.3.)-V1-103. Plane numatytos dvi strateginės kryptys (tikslai): 1. sudaryti sąlygas kiekvieno mokinio pažangai augti, energingai ir sklandžiai atnaujinant ugdymo turinį, įsivertinimo bei stebėsenos sistemas; 2. drąsinti kiekvieno bendruomenės nario įsitraukimą į tinklaveiką ir aplinkų bendrakūrą, sistemingai modeliuojant bendruomeniškos veiklos praktiką. Strategijos įgyvendinimo laikotarpio pažangos rodiklių vertinimui atlikti sudarytos darbo grupės, kurios pagal turimus duomenis (plačiojo įsivertinimo ataskaitas, giluminio vertinimo sričių išvadas, tėvų, mokinių klausimynų duomenis bei kitais būdais rinktus Gimnazijos bendruomenės nuomonę iliustruojančius įvertinimus) 2023 m. gruodžio ir 2024 m. sausio mėnesiais atliko tarpinį rodiklių vertinimą, o apibendrintas išvadas pristatė 2024 m. sausio 17 d. Mokytojų tarybos posėdyje. Per dvejus strateginio laikotarpio metus pavyko pasiekti 78,79 proc. (26 rodiklių) pažangos rodiklių planuotą pasiekimų lygmenį, 21,21 proc. – pasiekta iš dalies, nėra rodiklių, kurie būtų įvertinti „nepasiekta“ (iš 33 pažangos rodiklių). Gimnazijos 2022–2023 m. m. veiklos plane buvo užfiksuoti du metiniai veiklos tikslai: 1. sudaryti sąlygas kiekvieno mokinio pažangai augti, energingai ir sklandžiai atnaujinant ugdymo turinį, įsivertinimo bei stebėsenos sistemas; 2. drąsinti kiekvieno bendruomenės nario įsitraukimą į tinklaveiką ir aplinkų bendrakūrą, sistemingai modeliuojant bendruomeniškos veiklos praktiką. Prienų r. Jiezno gimnazijos 2022–2023 mokslo metų veiklos plano išsami įgyvendinimo analizė pateikiama Prienų r. Jiezno gimnazijos 2023–2024 mokslo metų veiklos plano (http://jieznogimnazija.lt/wp-content/uploads/2022/09/Veiklos-planas_2022_2023_galutinis.pdf) 8-18 psl. Suskaičiavus nuveiktus darbus, galima pasidžiaugti daugumos įgyvendintų priemonių sėkmingumu (žr. 2 pav.).

2 pav. Jiezno gimnazijos metinių veiklos plano priemonių įgyvendinimas

Mokytojus tolimesnei aktyviai veiklai motyvuoja keletas svarių metinės veiklos rezultatų:

Individualią pažangą 2023 m. padarė 54,14 proc. Tai pats geriausias individualios pažangos rodiklis per aštuonerius metus (žr. 3 pav.) Mokinių, besimokančių pagrindiniu ir aukštesniuoju pasiekimų lygiu, dalis – 44,81 proc.

3 pav. Jiezno gimnazijos 5-8, gimnazijos I-IV klasių mokinių individuali pažanga pagal metus.

2. Tęsiamas platesnis ir gilesnis STEAM dalykų (gamtos mokslų, technologijų, informacinių technologijų, inžinerijos, menų/dizaino, matematikos) ugdymas, STEAM komanda pagal pasirengtą veiksmų planą nuosekliai įgyvendina STEAM veiklas. Sėkmingas ir nuoseklus integruotų patyriminių projektinių veiklų organizavimas: moduliai „Patyriminis mokymasis“ 5-8, gimnazijos I-II klasėse. Tradicija organizuoti STEAM konferenciją (tiriamieji ir projektiniai mokinių darbai, jų pristatymas) ,,išauginta“ iki respublikinio renginio: 2023 m. birželio 9 d. suorganizuota respublikinė mokinių STEAM konferencija „COGITARE – GALVOK“. Konferencijoje pranešimus skaitė mokiniai iš Palangos Vlado Jurgučio ir Raseinių Viktoro Petkaus progimnazijų, Alytaus Jotvingių gimnazijos bei 4 rajono švietimo įstaigų, dalyvavo VDU STEAM didaktikos centro direktorė doc. dr. Judita Žukauskienė.

3. Ženkliai išaugo mokinių įtraukimas į gimnazijos renginių (projektų, akcijų, talkų, išvykų, varžybų, parodų ir kt.) organizavimą: 2022 m. į Gimnazijos renginių organizavimą įsitraukė 35,87 proc. mokinių, o 2023 m. – 67 proc. mokinių (skaičiuojami visi mokiniai, per metus prisidėję prie bent vieno renginio organizavimo). Šie duomenys išryškina mokymosi ir gyvenimo mokykloje susiliejimą, kuomet kuriamos turtingos, įsimenančios, prasmingos, malonios gyvenimo mokykloje ir mokymosi patirtys. Dalyvavimas mokyklos gyvenime yra toks pat svarbus asmenybės augimui, kaip ir formalus ugdymas.

Mokytojų tarybos nuomone, 2022–2023 m. m. veiklos tikslų ir uždavinių įgyvendinimas vertinamas labai gerai.

Prienų r. Jiezno gimnazijos 2023–2024 mokslo metų veiklos plane fiksuojami du Gimnazijos bendruomenės susitarimai dėl veiklos tikslų: 1. gerinti mokinių pasiekimus ir mokymo(si) kokybę, efektyvinant mokinių įsivertinimą pamokose; 2. plėsti asmeninių galių ribas, vykdant kompetencijomis ir įgūdžiais grįstą, mokinių poreikius atitinkantį mokymo(si) procesą. Abiejų tikslų išsikeltų uždavinių sėkmingumas ir priemonių kokybė bei veiksmingumas bus matuojamas, kaip ir kasmet, atliekant tarpinę analizę Mokytojų tarybos posėdyje 2024 m. vasario mėnesį, o galutinė analizė bus atlikta Mokytojų tarybos ir Gimnazijos tarybos posėdžiuose 2024 m. birželio mėnesį.

_______________________